EL Επίσημη Εφημερίδα της Ευρωπαϊκής Ένωσης C 179/44

Προσφυγή της 20ής Απριλίου 2010 — Greenwood Houseware (Zuhai) κ.λπ. κατά Συμβουλίου της Ευρωπαϊκής Ενώσεως

(Υπόθεση T-191/10)

2010/C 179/78

Γλώσσα διαδικασίας: η αγγλική

Διάδικοι

Προσφεύγουσες: Greenwood Houseware (Zuhai) Ltd (πόλη Zuhai, Κίνα), Brabantia S&S Ltd (Χονγκ Κονγκ, Κίνα), Brabantia S&L Belgium NV (Overpelt, Βέλγιο), Brabantia Belgium NV (Overpelt, Βέλγιο), Brabantia Nederlands BV (Valkenswaard, Κάτω Χώρες) και Brabantia (U.K.) Ltd (Μπρίστολ, Ηνωμένο Βασίλειο) (εκπρόσωποι: E. Vermulst και Y. van Gerven, δικηγόροι)

Καθού: Συμβούλιο της Ευρωπαϊκής Ενώσεως

Αιτήματα των προσφευγουσών

Οι προσφεύγουσες ζητούν από το Γενικό Δικαστήριο:

— Να ακυρώσει τον εκτελεστικό κανονισμό (ΕΕ) 77/2010 του Συμβουλίου, της 19ης Ιανουαρίου 2010 (1),

— να καταδικάσει το Συμβούλιο στα δικαστικά έξοδα,

— να αποφασίσει ότι ενδεχόμενοι παρεμβαίνοντες θα φέρουν τα έξοδά τους.

Λόγοι ακυρώσεως και κύρια επιχειρήματα

Με την υπό κρίση προσφυγή, οι προσφεύγουσες ζητούν, βάσει του άρθρου 263 ΣΛΕΕ, την ακύρωση του εκτελεστικού κανονισμού (ΕΕ) 77/2010 του Συμβουλίου, της 19ης Ιανουαρίου 2010, περί τροποποιήσεως του κανονισμού (ΕΚ) 452/2007, για την επιβολή οριστικού δασμού αντιντάμπινγκ στις εισαγωγές σανίδων σιδερώματος, καταγωγής, μεταξύ άλλων, Λαϊκής Δημοκρατίας της Κίνας.

Προς στήριξη της προσφυγής τους, οι προσφεύγουσες προβάλλουν τους εξής λόγους ακυρώσεως:

Πρώτον, προβαίνοντας στη συμπληρωματική κοινοποίηση κατόπιν της δημοσιεύσεως του επίμαχου κανονισμού, το Συμβούλιο παρέβη το άρθρο 20, παράγραφος 4, του κανονισμού (ΕΚ)1225/2009 (2) και υπέπεσε σε προσβολή των δικαιωμάτων άμυνας των προσφευγουσών. Τα θεσμικά όργανα της Ευρωπαϊκής Ενώσεως παρέλειψαν να ενημερώσουν τις προσφεύγουσες, πριν την εκπόνηση του τελικού κειμένου του επίμαχου κανονισμού και την υποβολή του στο Συμβούλιο προς έκδοση, περί των νέων πραγματικών στοιχείων και αιτιολογικών σκέψεων για τη μεταβολή του δασμού αντιντάμπινγκ και δεν επέτρεψαν στις προσφεύγουσες να υποβάλουν νέα επιχειρήματα ή να διευκρινίσουν τα στοιχεία που είχαν προσκομισθεί προγενέστερα, ενδεχόμενο που θα μπορούσε να έχει ως αποτέλεσμα την περαιτέρω μείωση του δασμού αντιντάμπινγκ.

Δεύτερον, το Συμβούλιο υπέπεσε σε πρόδηλη πλάνη εκτιμήσεως και παρέβη τα άρθρα 2, παράγραφος 9, και 11, παράγραφος 10, του κανονισμού (ΕΚ) 1225/2009 κατά τον καθορισμό της τιμής εξαγωγής. Τα θεσμικά όργανα της Ενώσεως κακώς προέβησαν σε αφαίρεση του ποσού των δασμών αντιντάμπινγκ σε ποσοστό 38,1 % κατά τον καθορισμό της τιμής εξαγωγής, διότι στην περίπτωση νέου εξαγωγέα δεν απαιτείται να αποδειχθεί ότι πληρούται η προϋπόθεση την οποία θέτει το άρθρο 11, παράγραφος 10, του κανονισμού. Επίσης, ο υπολογισμός των θεσμικών οργάνων της Ενώσεως όσον αφορά το προς αφαίρεση ποσό δασμών αντιντάμπινγκ στηριζόταν σε εσφαλμένη εκτίμηση των πραγματικών περιστατικών.

Τρίτον, το Συμβούλιο υπέπεσε σε πρόδηλη πλάνη εκτιμήσεως και παραβίασε τις αρχές της επιμέλειας, της χρηστής διοικήσεως και της απαγορεύσεως των διακρίσεων, ενώ εφήρμοσε κατά εσφαλμένο τρόπο το άρθρο 2, παράγραφος 10, του κανονισμού (ΕΚ) 1225/2009, καθόσον προέβη σε εσφαλμένες προσαρμογές των τιμών εξαγωγής και της κανονικής αξίας. Τα θεσμικά όργανα της Ενώσεως αφαίρεσαν κακώς από την τιμή εξαγωγής τις άμεσες δαπάνες τις οποίες δεν φέρουν οι προσφεύγουσες όσον αφορά μέρος των εξαγωγών των οικείων προϊόντων, ενώ επίσης αύξησαν κατά εσφαλμένο τρόπο την κανονική αξία προκειμένου να λάβουν υπόψη τον μη επανεισπράξιμο ΦΠΑ επί των εξαγωγικών πωλήσεων, μολονότι οι προσαρμογές αυτές δεν είχαν πραγματοποιηθεί κατά την αρχική έρευνα..

Τέλος, τα θεσμικά όργανα της Ενώσεως υπέπεσαν σε πρόδηλη πλάνη εκτιμήσεως, παραβίασαν τις αρχές της επιμέλειας, της χρηστής διοικήσεως και της απαγορεύσεως των διακρίσεων και υπέπεσαν σε πλάνη κατά την εφαρμογή του άρθρου 2, παράγραφος 7, στοιχεία β' και γ', του κανονισμού (ΕΚ) 1225/2009, μη αναγνωρίζοντας στην Greenwood Houseware (Zuhai) Ltd την ιδιότητα εταιρίας που ασκεί τις δραστηριότητές της σε καθεστώς ελεύθερης αγοράς. Η άρνηση των θεσμικών οργάνων της Ενώσεως να αναγνωρίσουν στην προσφεύγουσα Greenwood Houseware (Zuhai) Ltd την ιδιότητα εταιρίας που ασκεί τις δραστηριότητές της σε καθεστώς ελεύθερης αγοράς στηριζόταν σε πεπλανημένη εκτίμηση των πραγματικών περιστατικών και των προσκομισθέντων αποδεικτικών στοιχείων. Επιπλέον, τα θεσμικά όργανα της Ενώσεως δεν επέδειξαν την απαιτούμενη επιμέλεια και προσοχή κατά την αξιολόγηση όλων των κρίσιμων στοιχείων όσον αφορά την εφαρμογή των κριτηρίων 2 και 3 του άρθρου 2, παράγραφος 7, στοιχείο γ', του εν λόγω κανονισμού.

(1) Εκτελεστικός κανονισμός (ΕΕ) 77/2010 του Συμβουλίου, της 19ης Ιανουαρίου 2010, για τροποποίηση του κανονισμού (ΕΚ) 452/2007 για την επιβολή οριστικού δασμού αντιντάμπινγκ στις εισαγωγές σανίδων σιδερώματος, καταγωγής, μεταξύ άλλων, Λαϊκής Δημοκρατίας της Κίνας (ΕΕ L 24, σ. 1).

(2) Κανονισμός (ΕΚ) 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (ΕΕ L 343, σ. 51).